Συσχέτιση δεικτών φλεγμονής με την εμφάνιση και την πορεία κατάθλιψης σε ψωριασικούς ασθενείς πριν και μετά τη χορήγηση συστηματικής αγωγής
Authors: Μήτσιου Ελένη 
Published: May 2024

Η ψωρίαση είναι μία χρόνια φλεγμονώδης νόσος του δέρματος με σοβαρές συννοσηρότητες, με συχνότερες την κατάθλιψη, τη ψωριασική αρθρίτιδα και το μεταβολικό σύνδρομο, ενώ ταυτόχρονα μπορεί να υπάρχει και προσβολή των ονύχων. Στόχος της μελέτης ήταν η εύρεση μίας πιθανής συσχέτιση μεταξύ των φλεγμονωδών δεικτών: CRP, ESR, TNFα, IL-6, IL-23, IL-17A και την κατάθλιψη σε ασθενείς με ψωρίαση καθώς και η πιθανή επίδραση μιας τρίμηνης συστηματικής θεραπείας για την ψωρίαση στα επίπεδα των συγκεκριμένων φλεγμονωδών δεικτών (συμβατική συστημική θεραπεία, βιολογικοί παράγοντες). Συνολικά ογδόντα (80 άτομα) εντάχθηκαν στη μελέτη. Συμμετείχαν εικοσιοχτώ (28) ασθενείς με τη διάγνωση της ψωρίασης (Beck Depression Inventory-II:≤17) και εικοσιτέσσερις (24) ασθενείς με τη διάγνωση της ψωρίασης και της κατάθλιψης (Beck Depression Inventory-II:>17), ενώ εικοσιοχτώ (28) υγιείς συμμετέχοντες αποτελούσαν την ομάδα ελέγχου. Η βαρύτητα της ψωρίασης αξιολογήθηκε με τη χρήση των δεικτών του PASI, BSA, PGA, DLQI. Για την χρήση του ερωτηματολογίου του DLQI στην συγκεκριμένη μελέτη, λήφθηκε έγκριση από το Cardiff University (09/2015). Άλλοι παράγοντες που ελήφθησαν υπόψη στη μελέτη ήταν η παχυσαρκία με την χρήση του Δείκτη σωματικού βάρους / Μάζας Σώματος: ΔΜΣ (BMI), τα επίπεδα του στρες με την χρήση του ερωτηματολόγιου άγχους του Beck :Beck Anxiety Inventory (BAI) και η παρουσία αϋπνίας με την χρήση του ερωτηματολογίου της Κλίμακα Αϋπνίας Αθηνών: Αthens Insomnia Scale (AIS). Πραγματοποιήθηκαν αιμοληψίες και μετρήσεις των φλεγμονωδών δεικτών για όλους τους συμμετέχοντες. Μετρήθηκαν οι τιμές των CRP,ΤΚΕ, TNFα, IL-6, IL-23 και IL-17A μεταξύ των τριών ομάδων κατά την είσοδο στην μελέτη, καθώς τρεις μήνες μετά την λήψη συστηματικής αγωγής για την ψωρίαση στις δύο ομάδες της ψωρίασης και της ψωρίασης με κατάθλιψη. Βρέθηκαν υψηλότερες τιμές στις μετρήσεις τόσο της CRP όσο και της ΤΚΕ στις ομάδες με τους ψωριασικούς ασθενείς συγκριτικά με τους υγιείς μάρτυρες. Επιπλέον, οι ψωριασικοί ασθενείς με κατάθλιψη εμφάνιζαν ακόμα πιο αυξημένες τιμές των CRP και ΤΚΕ συγκριτικά με αυτά των ψωριασικών ασθενών χωρίς κατάθλιψη. Τα επίπεδα της IL-6 στον ορό ήταν σημαντικά υψηλότερα στην ομάδα των ψωριασικών ασθενών με κατάθλιψη, σε σύγκριση με αυτούς με ψωρίαση χωρίς κατάθλιψη. Επίσης, τα επίπεδα της IL-17A στον ορό ήταν υψηλότερα στην ομάδα των ψωριασικών ασθενών με κατάθλιψη. Τα παραπάνω αποτελέσματα επιβεβαιώνουν τον σημαντικό ρόλο της IL-6 στην παθογένεια της κατάθλιψης μεταξύ των ψωριασικών ασθενών. Αντίθετα, δεν παρατηρήθηκαν σημαντικές αλλαγές στις τιμές των CRP, ΤΚΕ, TNFα, IL-6, IL-23 και IL-17A μεταξύ των δύο χρονικών σημείων (ημέρα 0/ είσοδο στην μελέτη) και τρεις μήνες μετά τη συστηματική θεραπεία για την ψωρίαση στις δύο ομάδες των ψωριασικών ασθενών. Η πιο πιθανή αιτία θεωρήθηκε ότι η χρονική περίοδος των τριών(3) μηνών μεταξύ των δύο μετρήσεων ήταν πολύ μικρή ώστε να επιτραπεί η εξαγωγή ασφαλών συμπερασμάτων ως προς την πιθανή μείωση των δεικτών φλεγμονής μετά από την συστηματική θεραπεία για την ψωρίαση που έλαβαν οι ασθενείς. Συμπερασματικά, η ψωρίαση είναι μια ασθένεια που απαιτεί πολυδιάστατη θεραπευτική προσέγγιση. Σε καταθλιπτικούς ψωριασικούς ασθενείς καλό είναι να χορηγούνται φάρμακα των οποίων ο μηχανισμός δράσης οδηγεί σε μείωση της IL-6 (π.χ. anti-TNF, anti-IL17A). Η αυξημένη τιμή της IL-6 πιθανώς να σχετίζεται με τη χρήση κυκλοσπορίνης και απρεμιλάστης, οπότε καλό είναι, αυτά τα φάρμακα να χορηγούνται με προσοχή σε ασθενείς με ψωρίαση και κατάθλιψη. Η αξιολόγηση τόσο της CRP όσο και της ΤΚΕ και η χρήση τους για την ανίχνευση της παρουσίας κατάθλιψης σε ασθενείς με ψωρίαση μπορεί να αποτελέσει σημαντικό εργαλείο για την ολιστική θεραπεία τους.